Alkoholbruk og alkoholkultur i en industrivirksomhet i Nord-Norge: En case-rapport fra forskningsprosjektet WIRUS
Authors: Hashemi Neda S. , Sevic Aleksandra , Thørrisen Mikkel Magnus , Sagvaag Hildegunn , Aas Randi Wågø 
Published: March 2022

Bakgrunn: WIRUS er et nasjonalt forskningsprosjekt om alkohol, arbeidsliv, sykefravær, sykenærvær og arbeidsplassbaserte intervensjoner. Prosjektet består av flere delstudier. Én av disse er en screeningstudie der ansatte i ulike virksomheter, på tvers av sektorer og bransjer, svarer på et spørreskjema som handler om bl.a. alkoholbruk, holdninger til arbeidsrelatert alkoholbruk og forventninger til virkninger av alkoholbruk. Én av virksomhetene som deltar i WIRUS er en industrivirksomhet i Nord-Norge. I denne rapporten presenteres resultater fra spørreundersøkelsen i denne virksomheten. Målet med denne rapporten er å beskrive alkoholbruk, holdninger til arbeidsrelatert alkoholbruk og forventninger til virkninger av alkoholbruk blant ansatte i virksomheten. Virksomhetens resultater sammenliknes med de øvrige virksomhetene i WIRUS, og også resultater fra en tidligere utført befolkningsstudie i Norge. Rapporten kan brukes som et kunnskapsgrunnlag for arbeid med alkoholpolicy på arbeidsplassen, og for situasjoner i gråsonen mellom jobb og fritid. Resultatene for alkoholbruk viser at virksomhetens ansatte i gjennomsnitt rapporterer et høyere alkoholbruk enn ansatte i de øvrige virksomhetene i WIRUS (5,7 mot 3,9 på en 40 poengs skala). Forekomsten av risikofylt alkoholbruk blant de ansatte er høyere i virksomheten (26,9 %) enn hva som er funnet i de øvrige WIRUS-virksomhetene (11,4 %), og hva tidligere forskning har funnet i den generelle norske befolkningen (16,9 %). Forskjellene mellom virksomheten og de øvrige WIRUS-virksomhetene er systematiske og pålitelige (statistisk signifikante). Virksomhetens ansatte rapporterte om noe mer positive holdninger til arbeidsrelatert alkoholbruk enn ansatte i de øvrige WIRUS-virksomhetene (2,3 mot 2,1 av 4 poeng). Forskjellen var liten men likevel statistisk signifikant. Virksomhetens ansatte rapporterte om tilsvarende forventninger til virkninger av alkoholbruk som ansatte i de øvrige WIRUS-virksomhetene (1,6 mot 1,7 av 4 poeng). Her var det ikke en signifikant forskjell. I likhet med de øvrige WIRUS-virksomhetene fant vi også i denne virksomheten sammenhenger som tyder på at ansatte som har positive forventinger til alkoholbruk også har et høyere alkoholforbruk (sammenheng mellom forventning og forbruk). Videre fant vi en sammenheng som tyder på at ansatte som hadde positive forventninger også hadde positive holdninger til arbeidsrelatert alkoholbruk (sammenheng mellom forventninger og holdninger). Vi fant imidlertid ingen sammenheng mellom holdninger til alkoholbruk og faktisk alkoholbruk. Implikasjoner: Arbeidsplassen, støttet av bedriftshelsetjenesten, har en svært viktig rolle i et helsefremmende og forebyggende arbeid overfor ansatte. I henhold til retningslinjer fra Verdens helseorganisasjon, vil majoriteten av de ansatte i virksomheten være i målgruppen for alkoholrelatert helsefremmende arbeid, mens om lag 3 av 10 ansatte vil kunne være i målgruppen for mer målrettede tiltak med sikte på reduksjon av risikofylt alkoholbruk.